**ZMLUVA**

**na poskytovanie služieb**

**„Zber a zhodnotenie alebo zneškodnenie vybraných odpadov v kategórii nebezpečný“**

uzavretá podľa § 269 ods. 2 a nasl. zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“) a ust. zákona č. 343/2015 Z. z. o verejnom obstarávaní a zmene a doplnení niektorých zákonov v znení neskorších predpisov (ďalej len „ZoVO“)

(ďalej len „Zmluva“)

**Článok 1**

**Zmluvné strany**

**Objednávateľ: Východoslovenský ústav srdcových a cievnych chorôb, a.s.**

Sídlo: Ondavská 8, 040 11 Košice - mestská časť Západ

Štatutárny orgán: MUDr. Štefan Lukačín, PhD., predseda predstavenstva

doc. MUDr. Martin Studenčan, PhD., FESC, podpredseda predstavenstva

MUDr. Peter Šafár, člen predstavenstva

Zástupca na rokovanie

vo veciach zmluvných: Ing. Anton Jura, MBA, riaditeľ Sekcie ekonomiky a prevádzky

Zodpovedný za plnenie

zmluvy : Ing. Jarmila Černá, externý poradca pre enviroment

IČO: 36 601 284

DIČ: 2022108704

IČ DPH: SK2022108704

Bankové spojenie: Slovenská sporiteľňa, a.s., č. IBAN: SK48 0900 0000 0004 4595 2274

Spoločnosť je zapísaná v Obchodnom registri Okresného súdu Košice I, oddiel: Sa, vložka č.: 1360/V

(ďalej len „**Objednávateľ**“)

a

**Poskytovateľ:** **...............................................................**

obchodný názov (podľa dokladu o oprávnení podnikať)

...............................................................

sídlo/adresa (podľa dokladu o oprávnení podnikať)

Štatutárny orgán: ...............................................................

meno, priezvisko, funkcia (podľa dokladu o oprávnení podnikať)

IČO: ...............................

DIČ: ...............................

IČ DPH: ...............................

Bankové spojenie: ...............................................................

názov peňažného ústavu, číslo účtu

Spoločnosť zapísaná: ......................................................................................................

(ďalej len **„Poskytovateľ**“)

(Objednávateľ a Poskytovateľ ďalej len ako „**Zmluvné strany**“ alebo jednotlivo „**Zmluvná strana**“)

Zmluva na poskytovanie služieb sa uzatvára na základe výsledku verejného obstarávania postupom pre nadlimitnú zákazku vyhlásenú v Úradnom vestníku EÚ a vo Vestníku verejného obstarávania, ktorej predmetom je: „**Zber a zhodnotenie alebo zneškodnenie vybraných odpadov v kategórii nebezpečný**“.

**Článok 2**

**Predmet zmluvy**

1. Predmetom tejto Zmluvy je:
2. záväzok Poskytovateľa zabezpečiť odber (nakladanie), prepravu a  zneškodnenie, resp. zhodnotenie odpadov v kategórii nebezpečný odpad, ktorý vzniká zo zdravotnej starostlivosti a celkovej prevádzky objednávateľa podľa Prílohy č. 1 - Špecifikácia predmetu zákazky (ďalej len „Príloha č.1“) a v súlade so zákonom č. 79/2015 Z. z. o odpadoch a o zmene a doplnení niektorých zákonov v znení neskorších predpisov, a tiež v súlade s vyhláškou Ministerstva životného prostredia SR č. 365/2015 Z. z. ktorou sa ustanovuje Katalóg odpadov,
3. záväzok Poskytovateľa poskytnúť kontajnery na zhromažďovanie jednotlivých druhov odpadu podľa Prílohy č. 1 tejto Zmluvy,
4. a záväzok Objednávateľa riadne vykonané služby prevziať a zaplatiť cenu dohodnutú touto Zmluvou.
5. Poskytovateľ sa zaväzuje vykonať práce podľa bodu 1. vo svojom mene na svoje náklady v požadovanom rozsahu a kvalite.

Článok 3

Práva a povinnosti Zmluvných strán

1. Poskytovateľ sa zaväzuje:
2. vykonať všetky práce súvisiace s odberom, prepravou a ekologickým zneškodnením nebezpečných odpadov v súlade s právnymi predpismi v oblasti životného prostredia a bezpečnostnými predpismi,
3. zabezpečiť prepravu nebezpečných odpadov v súlade s ADR,
4. do desiatich dní od prevzatia odpadu zaslať potvrdený „Sprievodný list nebezpečného odpadu“ Objednávateľovi,
5. umožniť Objednávateľovi prostredníctvom poverenej osoby priebežne kontrolovať vykonanie prác, ktoré sú predmetom tejto Zmluvy,
6. vykonať prepravu dopravným prostriedkom spôsobilým na prevádzku tak, aby vyhovoval príslušným právnym predpisom a predovšetkým podmienkam prevádzky v premávke na pozemných komunikáciách,
7. pristaviť vozidlo spolu s vodičom a potrebnými dokladmi, a to vrátane denného záznamu vozidla, tzv. stazky,
8. zabezpečiť váženie odpadu na certifikovanej váhe,
9. poskytnúť poradenskú činnosť.
10. Objednávateľ sa zaväzuje:
11. potvrdiť pracovníkovi Poskytovateľa ním predložený denný záznam o výkone vozidla, tzv. stazku, ktorý je podkladom k fakturácii služby, a to:

* priamo na mieste a v čase výkonu služby potvrdí Objednávateľ (resp. jeho pracovník),
* alebo výkon služby bude potvrdený Objednávateľom (resp. jeho pracovníkom) do dvadsiatich štyroch (24) hodín v sídle Poskytovateľa.

1. v prípade prepravy nebezpečného odpadu ako súčasť prepravných dokladov vystaviť sprievodný list nebezpečného odpadu, ako aj predložiť analýzu odpadu v zmysle Prílohy č. 12 k vyhláške č. 366/2015 Z. z. o evidenčnej povinnosti, prípadne kartu bezpečnostných údajov.
2. nezmiešavať jednotlivé druhy nebezpečných odpadov navzájom, ani ich neriediť, v prípade odpadov obsahujúcich azbest tieto stabilizovať,
3. zabezpečiť svoju účasť pri preberaní odpadu Poskytovateľom, prípadne poveriť tretiu osobu pri preberaní odpadu,
4. nebezpečný odpad zhromažďovať vo vyčlenených priestoroch a zabezpečiť, aby bol zabalený tak, aby nedochádzalo k nežiaducemu úniku znečisťujúcich látok do okolitého prostredia.
5. Od momentu prevzatia odpadu na prepravu je Poskytovateľ zodpovedný za manipuláciu s týmto odpadom v súlade s platnými právnymi predpismi.
6. Poskytovateľ má právo vykonať vizuálnu kontrolu odpadu s cieľom overiť deklarované údaje o pôvode, vlastnostiach a zložení odpadu.
7. Poskytovateľ má právo odmietnuť odpad, ktorý nespĺňa podmienky rozhodnutí na prevádzkovanie zariadenia na zneškodnenie odpadov alebo strediska triedenia odpadov, alebo ak zneškodnenie takéhoto druhu odpadu nie je technicky možné.
8. Nakoľko Objednávateľ ako pôvodca odpadu nemá vhodné technické zabezpečenie na využitie odpadov, Poskytovateľ ako zneškodňovateľ zabezpečí využitie častí alebo zložky odpadu ako zdroj druhotnej suroviny. Fyzickým prevzatím odpadu sa Poskytovateľ stáva držiteľom využiteľnej zložky odpadu.
9. V prípade prenájmu kontajnerov sa Objednávateľ zaväzuje:
10. prenajatý kontajner užívať spôsobom na to určeným,
11. starať sa o ochranu kontajnera pred jeho poškodením a odcudzením,
12. nevykonávať žiadne úpravy prenajatého kontajnera,
13. nemeniť miesto vyhradeného stanovišťa kontajnera bez súhlasu zhotoviteľa,
14. oznámiť Poskytovateľovi bez zbytočného odkladu poškodenie, zničenie, stratu alebo odcudzenie prenajatého kontajnera,
15. neposkytnúť kontajner do užívania tretej osobe.
16. V prípade produkcie väčšieho množstva odpadov je možné požadovať zo strany Objednávateľa vývoz na základe telefonickej objednávky naviac, oproti stanovenému harmonogramu.
17. Poskytovateľ je pri výkone služieb v zmysle tejto Zmluvy povinný postupovať tak, aby neprišlo k vzniku škody v Objekte, v ktorom vykonáva zásah, ani na majetku v ňom sa nachádzajúcom alebo na zdraví ľudí. Poskytovateľ zodpovedá za všetky škody, ktoré vzniknú na majetku alebo zdraví Objednávateľa, jeho zamestnancov alebo tretích osôb v súvislosti s výkonom činností Poskytovateľa v zmysle tejto Zmluvy.
18. Poskytovateľ je povinný mať uzavretú poistnú zmluvu zo zodpovednosti za škodu spôsobenú výkonom jeho činnosti, pričom trvanie poistenia musí byť viazané na trvanie zmluvného vzťahu založeného touto Zmluvou. Poistné krytie Poskytovateľa (poistná suma) musí byť uzavreté minimálne vo výške ročnej ceny služby a všetky poistné udalosti počas poistenej doby. Poskytovateľ je povinný preukázať Objednávateľovi existenciu platnej poistnej zmluvy bezprostredne po uzavretí tejto Zmluvy. Účinnosť tejto Zmluvy nastane až po predložení poistnej zmluvy podľa predchádzajúcej vety.

Článok 4

Čas a miesto plnenia

1. Poskytovateľ je povinný vykonať služby podľa tejto Zmluvy na základe vopred dohodnutého harmonogramu podľa Prílohy č. 1 tejto Zmluvy, v prípade kontinuálne vznikajúcich odpadov.
2. V prípade odpadov vznikajúcich v nepravidelných cykloch Objednávateľ túto skutočnosť oznámi Poskytovateľovi minimálne tri (3) kalendárne dni vopred na telefonických číslach:..........................................., alebo zašle avízo e - mailom na adrese:..................................,
3. Miestom plnenia je: Východoslovenský ústav srdcových a cievnych chorôb, a.s., Ondavská 8, 040 11 Košice - mestská časť Západ.

Kontaktnou osobou Objednávateľa je:

Ing. Jarmila Černá, externý poradca pre enviroment,

e-mail: [jarmilacerna@outlook.](mailto:jarmilacerna@outlook.)sk, tel. č.: +421 918 769 627

Kontaktnou osobou Poskytovateľa je:

..........................................,

e-mail: .........................................,tel. č.: .............................................

1. Poskytovateľ je povinný pri odbere odpadu vystaviť protokol o odbere odpadu - vážny lístok, v ktorom bude uvedené Katalógové číslo odpadu (KČO), množstvo odobraného odpadu uvedené v tonách, dátum prevzatia odpadu, meno a podpis osoby, ktorá odpad prevzala, meno a podpis osoby, ktorá odpad odovzdala.

Článok 5

Cena a platobné podmienky

1. Objednávateľ neposkytne Poskytovateľovi preddavok ani zálohu na predmet plnenia podľa tejto Zmluvy.
2. Zmluvné strany prejavujú vôľu uzavrieť túto Zmluvu s tým, že cena za predmet Zmluvy je stanovená dohodou Zmluvných strán v zmysle zákona NR SR č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon NR SR č. 18/1996 Z. z. o cenách v znení neskorších predpisov. Takto stanovená celková cena za predmet Zmluvy je maximálna a záväzná počas platnosti tejto Zmluvy.
3. Zmluva sa uzatvára na maximálny finančný rozsah podľa bodu 4 tohto článku Zmluvy, s predpokladaným množstvom a v jednotkových cenách za mernú jednotku, ktoré sú v Prílohe č. 2 – Kalkulácia ceny – Návrh na plnenie kritéria na vyhodnotenie ponúk tejto Zmluvy (ďalej len „Príloha č. 2“).
4. Maximálny finančný rozsah predmetu plnenia podľa tejto zmluvy je: **519 570,00 EUR** **bez DPH (slovom: päťstodevätnásťtisícpäťstosedemdesiat EUR bez DPH),** celková cena s DPH za celý predmet plnenia zmluvy je vo **výške: 623 484,00 EUR s DPH (slovom: päťstotridsaťjedentisícdeväťdesiatšesť EUR s DPH).**
5. Cena za služby vykonané v súlade s touto Zmluvou sa určí podľa skutočne vykonaných služieb vzájomne odsúhlasených oboma Zmluvnými stranami v Sprievodnom liste nebezpečného odpadu a bude pozostávať výlučne zo súčtu jednotkových cien uvedených v Prílohe č. 2 tejto Zmluvy.
6. Cena za predmet Zmluvy je výsledná cena pre Objednávateľa a zahŕňa v sebe DPH, náklady na dopravu do miesta plnenia a všetky náklady súvisiace s výkonom služieb podľa tejto Zmluvy. Poskytovateľ sa zaväzuje, že počas platnosti tejto Zmluvy nebude účtovať iné ako dohodnuté ceny uvedené v Prílohe č. 2 tejto Zmluvy.
7. Poskytovateľ prehlasuje, že predmet Zmluvy poskytuje Objednávateľovi za najvýhodnejších zmluvných podmienok, aké poskytuje na relevantnom trhu.
8. Objednávateľ zaplatí cenu za poskytnuté služby na základe faktúry vystavenej Poskytovateľom po poskytnutí služieb podľa tejto Zmluvy. Poskytovateľ je povinný vystaviť faktúru za poskytnuté služby v súlade s ustanovením §73 zákona č. 222/2004 Z. z. o dani z pridanej hodnoty, najneskôr však do piateho (5) pracovného dňa v kalendárnom mesiaci, nasledujúcom po mesiaci, v ktorom došlo k poskytnutiu služieb podľa tejto Zmluvy.
9. Faktúry musia mať náležitosti daňového dokladu v súlade so zákonom č. 222/2004 Z. z. o dani z pridanej hodnoty v znení neskorších predpisov a musia obsahovať číslo tejto Zmluvy a číslo objednávky.
10. Poskytovateľ je zároveň povinný k faktúre vždy priložiť kópiu objednávky Objednávateľa ako povinnú prílohu faktúry. Objednávateľ je rovnako povinný k faktúre priložiť kópiu Protokolu o odbere odpadu ako jej povinnú prílohu a tiež sprievodný list nebezpečného odpadu, okrem prípadov, kedy je faktúra doručená zároveň s Protokolom o odbere odpadu.
11. Splatnosť faktúry je šesťdesiat (60) kalendárnych dní odo dňa jej doručenia Objednávateľovi. Úhradu ceny, resp. platieb vykoná Objednávateľ výlučne bezhotovostne, bankovým prevodom na účet Poskytovateľa na základe faktúry elektronicky doručenej Poskytovateľom a to vždy za riadne a včas poskytnuté plnenie. Poskytovateľ je povinný zaslať faktúru elektronicky na e-mailovú adresu: [podatelna@vusch.sk](mailto:podatelna@vusch.sk). Za deň splnenia peňažného záväzku sa považuje deň odpísania dlžnej sumy z účtu Objednávateľa v prospech účtu Poskytovateľa.
12. V prípade, ak faktúra nebude obsahovať náležitosti podľa bodu 9. a/alebo 10. tohto článku Zmluvy, alebo ak bude faktúra vykazovať iné vecné alebo formálne nedostatky, je Objednávateľ oprávnený vrátiť ju Poskytovateľovi na opravu alebo doplnenie. V takom prípade nová lehota splatnosti začne plynúť dňom doručenia opravenej alebo doplnenej faktúry Objednávateľovi.
13. Zmluvné strany sa dohodli, že pohľadávky, ktoré vzniknú Poskytovateľovi z tohto zmluvného vzťahu, Poskytovateľ nie je oprávnený postúpiť tretím osobám bez predchádzajúceho súhlasu Objednávateľa. Postúpenie pohľadávok bez predchádzajúceho súhlasu Objednávateľa je neplatné. Súhlas Objednávateľa je platný len za podmienky, že bol na takýto úkon udelený predchádzajúci písomný súhlas Ministerstva zdravotníctva Slovenskej republiky.
14. V prípade, ak sa po uzatvorení tejto Zmluvy preukáže, že na relevantnom trhu existuje cena (ďalej tiež ako „nižšia cena“) za rovnaké alebo porovnateľné plnenie ako je obsiahnuté v tejto zmluve a Poskytovateľ už preukázateľne v minulosti za takúto nižšiu cenu plnenie poskytol, resp. ešte stále poskytuje, pričom rozdiel medzi nižšou cenou a cenou podľa tejto Zmluvy je viac ako 5% v neprospech ceny podľa tejto Zmluvy, zaväzuje sa Poskytovateľ poskytnúť Objednávateľovi pre takéto plnenie objednané po preukázaní tejto skutočnosti dodatočnú zľavu vo výške rozdielu medzi ním poskytovanou cenou podľa tejto Zmluvy a nižšou cenou.
15. Poskytovateľ je povinný bezodkladne, najneskôr však do piatich (5) pracovných dní od zistenia nižšej ceny podľa bodu 14. tohto článku Zmluvy, doručiť Objednávateľovi dodatok, predmetom ktorého bude upravená cena zistená postupom podľa bodu 14. tohto článku Zmluvy. V prípade, ak v uvedenej lehote nebude dodatok Objednávateľovi doručený, vyhradzuje si Objednávateľ právo zmluvu vypovedať s výpovednou lehotou jeden (1) mesiac. Výpovedná doba začína plynúť od prvého (1.) dňa kalendárneho mesiaca nasledujúceho po doručení výpovede a skončí sa uplynutím posledného dňa príslušného kalendárneho mesiaca.

**Článok 6**

**Zodpovednosť za škodu a záručné podmienky**

1. Poskytovateľ je povinný poskytnúť službu v rozsahu, kvalite a termínoch v súlade s touto Zmluvou.
2. V prípade, ak Poskytovateľ nevykoná činnosti v zmysle tejto Zmluvy v termínoch dohodnutých podľa tejto Zmluvy, zodpovedá za škodu, ktorá Objednávateľovi z tohto titulu vznikla. Poskytovateľ je najmä povinný v plnom rozsahu uhradiť prípadne uloženú pokutu alebo sankciu zo strany kompetentných orgánov, ktoré boli uložené Objednávateľovi v dôsledku porušenia povinností Poskytovateľa vyplývajúcich z tejto Zmluvy alebo všeobecne záväzných právnych predpisov.
3. Poskytovateľ poskytuje Objednávateľovi záruku na poskytnuté služby v lehote šiestich (6) kalendárnych mesiacov. Záručná doba začína plynúť dňom podpisu Sprievodného listu nebezpečného odpadu.
4. V prípade výskytu vady je Objednávateľ povinný túto skutočnosť písomne oznámiť Poskytovateľovi. Od oznámenia vady Objednávateľom až do jej odstránenia Poskytovateľom záručná doba neplynie. V takomto prípade má Objednávateľ právo na jej bezplatné odstránenie.
5. Poskytovateľ je povinný začať s odstraňovaním vád predmetu plnenia do troch (3) kalendárnych dní od uplatnenia reklamácie Objednávateľom a vady odstrániť v čo najkratšom možnom čase, resp. v termíne dohodnutom s Objednávateľom. Poskytovateľ je oprávnený odmietnuť vybavenie reklamácie, ak vadu spôsobil Objednávateľ a to písomne s odôvodnením odmietnutia reklamácie.
6. Objednávateľ je povinný umožniť Poskytovateľovi prístup do priestorov, v ktorých sa majú vady zistené počas záručnej doby odstraňovať.
7. Poskytovateľ zodpovedá za škodu vzniknutú pri plnení predmetu tejto Zmluvy na majetku Objednávateľa, ak táto škoda bola spôsobená preukázaným zavinením Poskytovateľa, resp. jeho zamestnanca, t.j. porušením povinností vyplývajúcich z predmetu tejto Zmluvy. Dôkazná ťarcha leží na Poskytovateľovi.
8. V prípade, ak dôjde k vzniku škody v dôsledku pôsobenia vyššej moci alebo konania tretej osoby, ak boli dodržané všetky povinnosti Poskytovateľa podľa tejto Zmluvy, nebude to považované za porušenie Zmluvy a Zmluvné strany nebudú požadovať náhradu škody.

Článok 7

Úroky z omeškania a zmluvné pokuty

1. V prípade nedodržania dohodnutého termínu poskytnutia služby Poskytovateľom, je Objednávateľ oprávnený účtovať Poskytovateľovi zmluvnú pokutu vo výške 50,- EUR (slovom: päťdesiat EUR) za každý deň omeškania z ceny objednanej služby.
2. Ak je Objednávateľ v omeškaní so splnením svojho peňažného záväzku podľa tejto Zmluvy, je Poskytovateľ oprávnený účtovať Objednávateľovi úrok z omeškania vo výške 0,05% z nezaplatenej sumy za každý deň omeškania.
3. Ak je Poskytovateľ v omeškaní s vybavením oprávnenej reklamácie, je Objednávateľ oprávnený účtovať. Poskytovateľovi zmluvnú pokutu vo výške 0,05 % za každý deň omeškania z celkovej ceny vadne poskytnutej služby.

Článok 8

Osobitné ustanovenia

* 1. Zmluvné strany sa zaväzujú oznámiť si navzájom akékoľvek zmeny údajov dôležitých pre bezproblémové plnenie Zmluvy, a to najmä údajov uvedených v úvode tejto Zmluvy.
  2. Poskytovateľ sa zaväzuje, že:

1. nevyužije akékoľvek informácie, ktoré zistí alebo s prihliadnutím na okolnosti by mohol zistiť pri plnení predmetu tejto Zmluvy vo svoj prospech, ani v prospech tretích osôb, počas trvania tohto zmluvného vzťahu, a ani po ukončení platnosti tejto Zmluvy,
2. informácie a podklady poskytnuté Objednávateľom alebo tretími osobami pre plnenie predmetu tejto Zmluvy nepoužije na iný účel ako je plnenie tejto Zmluvy.
   1. Osobné údaje dotknutých osôb, ktoré sú súčasťou tejto Zmluvy sú spracúvané Objednávateľom na vopred vymedzený účel v súlade s Nariadením Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (ďalej len „Nariadenie“) a zákona č. 18/2018 Z. z. o ochrane osobných údajov a o zmene a doplnení niektorých zákonov. Bližšie informácie sú uvedené na webovom sídle Objednávateľa: [www.vusch.sk](http://www.vusch.sk).
   2. Poskytovateľ je povinný podľa Nariadenia dodržiavať mlčanlivosť o osobných údajoch, ako aj o všetkých skutočnostiach, o ktorých sa dozvedel pri vykonávaní činností vyplývajúcich z tejto Zmluvy. Zároveň je povinný o tejto povinnosti preukázateľne poučiť aj svojich zamestnancov. Povinnosť zachovávať mlčanlivosť platí aj po skončení trvania tejto Zmluvy. V opačnom prípade Objednávateľovi zodpovedá za škodu, ktorá mu vznikla porušením tejto povinnosti.
   3. Poskytovateľ sa zaväzuje dodržiavať etické zásady Objednávateľa uvedené v Etickom kódexe obchodných partnerov spoločnosti Východoslovenský ústav srdcových a cievnych chorôb, a.s. (ďalej len "Etický kódex") zverejnenom na webovom sídle Objednávateľa: [www.vusch.sk](http://www.vusch.sk), pričom v prípade zistenia, že Poskytovateľ Etický kódex porušuje, je Objednávateľ oprávnený Zmluvu vypovedať v 1-mesačnej výpovednej lehote, ktorá začne plynúť 1. kalendárnym dňom mesiaca nasledujúceho po mesiaci, v ktorom bola písomná výpoveď Objednávateľa doručená Poskytovateľovi.

Článok 9

Trvanie a záväznosť Zmluvy

1. Zmluva sa uzatvára na obdobie dvadsiatich štyroch (24) kalendárnych mesiacov odo dňa nadobudnutia jej účinnosti, resp. do doby naplnenia dohodnutého maximálneho finančného rozsahu podľa článku 5 odsek 4 tejto Zmluvy v závislosti od toho, ktorá z uvedených skutočností nastane skôr.
2. Platnosť tejto Zmluvy končí dňom straty oprávnenia na poskytovanie dohodnutých služieb Poskytovateľom.
3. Okrem prípadov uvedených v bode 1. a 2. tohto článku Zmluvy, je možné ukončiť Zmluvu aj:
4. písomnou dohodou Zmluvných strán,
5. písomnou výpoveďou v 1-mesačnej výpovednej lehote bez udania dôvodu,
6. odstúpením od Zmluvy v prípade podstatného porušenia povinností niektorou Zmluvnou stranou.
7. Za podstatné porušenie tejto Zmluvy zo strany Objednávateľa sa považuje neuhradenie faktúry do tridsiatich (30) kalendárnych dní po lehote splatnosti.
8. Za podstatné porušenie tejto Zmluvy zo strany Poskytovateľa sa považuje nedodržanie termínu poskytnutia služby, ktorá je predmetom Zmluvy aj po písomnom napomenutí Poskytovateľa Objednávateľom počas platnosti tejto Zmluvy. Zároveň sa za podstatné porušenie považuje omeškanie Poskytovateľa s riadnym odstránením vád podľa článku 6 tejto Zmluvy.
9. Výpovedná lehota podľa bodu 3. písm. b) tohto článku Zmluvy začína plynúť prvým dňom nasledujúceho mesiaca po doručení výpovede druhej Zmluvnej strane.
10. Objednávateľ je oprávnený od tejto Zmluvy odstúpiť v prípade, ak zamestnanci Poskytovateľa zjavným spôsobom porušujú pracovnú disciplínu, zásady bezpečnosti práce a ochrany zdravia, resp. iné dohodnuté podmienky.
11. Odstúpenie od Zmluvy je účinné dňom doručenia písomného odstúpenia od Zmluvy druhej Zmluvnej strane.
12. Počas platnosti a účinnosti tejto Zmluvy Poskytovateľ nie je oprávnený svoje práva na predmet Zmluvy, ktoré mu vyplývajú zo zmluvného vzťahu uzavretého na základe výsledku verejného obstarávania s Objednávateľom, preniesť na iného Poskytovateľa alebo odstúpiť inému Poskytovateľovi.

**Článok 10**

**Subdodávky**

1. V prípade, ak Poskytovateľ zabezpečuje časť plnenia predmetu Zmluvy prostredníctvom svojich subdodávateľov, zodpovedá za riadne plnenie predmetu Zmluvy tak, akoby ho zabezpečil v celom rozsahu sám.
2. Poskytovateľ garantuje spôsobilosť subdodávateľov pre plnenie predmetu Zmluvy.
3. Poskytovateľ má právo na zmenu, resp. na doplnenie nového subdodávateľa vo vzťahu k plneniu predmetu Zmluvy, ktorého sa táto Zmluva týka.
4. Poskytovateľ je povinný Objednávateľovi oznámiť akúkoľvek zmenu údajov o subdodávateľovi. Za týmto účelom je povinný najneskôr v deň, ktorý prechádza dňu účinnosti akejkoľvek zmeny údajov o subdodávateľovi, aktualizovať znenie Prílohy č. 3 tejto Zmluvy - Zoznam známych subdodávateľov a doručiť ju Objednávateľovi spolu s písomným oznámením, v ktorom uvedie všetky podrobnosti týkajúce sa zmeny údajov o subdodávateľovi, pričom Zmluvné strany sa zároveň výslovne dohodli, že pre prijatie takejto zmeny sa nevyžaduje uzavretie samostatného písomného dodatku. Nedodržanie povinností stanovených Poskytovateľovi týmto ustanovením Zmluvy sa považuje za podstatné porušenie zmluvných podmienok Poskytovateľom a zakladá právo Objednávateľa vypovedať túto Zmluvu s 1-mesačnou výpovednou lehotou. Poskytovateľ je zároveň povinný nahradiť škodu, ktorá vznikla Objednávateľovi porušením tejto povinnosti.
5. V prípade zistenia, že subdodávateľ počas trvania tejto Zmluvy nie je v súlade s ust. § 11 ods. 1 ZoVO, zapísaný v Registri partnerov verejného sektora, je Objednávateľ oprávnený od tejto Zmluvy odstúpiť.
6. Poskytovateľ je povinný na požiadanie Objednávateľa predložiť Objednávateľovi všetky zmluvy so subdodávateľmi uzavreté v súvislosti s plnením tejto Zmluvy.

Článok 12  
Vyššia moc

1.   Zmluvné strany sú zbavené zodpovednosti za čiastočné alebo úplné neplnenie zmluvných povinností podľa tejto Zmluvy v prípade, že toto neplnenie je v dôsledku vyššej moci. Pre účely tejto Zmluvy sa za vyššiu moc považujú prípady, ktoré nie sú závislé, ani ich nemôžu ovplyvniť Zmluvné strany a to najmä podľa ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov.

2.   Zmluvná strana, ktorá sa odvolá na vyššiu moc, je povinná to oznámiť druhej Zmluvnej strane najneskôr do piatich (5) kalendárnych dní od vzniku tejto skutočnosti a môže požiadať o prípadnú úpravu podmienok Zmluvy.

3.   Na požiadanie Zmluvnej strany, ktorej boli avizované okolnosti vyššej moci, je povinný oznamovateľ predložiť hodnoverný dôkaz.

4. Ak nedôjde k dohode, má Zmluvná strana, ktorá sa odvolala na vyššiu moc, právo odstúpiť od tejto Zmluvy. Účinky odstúpenia nastanú dňom doručenia oznámenia druhej Zmluvnej strane.

Článok 13

Zmena zmluvy

1. Zmluvné strany sa dohodli, že v prípade, ak dva (2) mesiace pred uplynutím trvania tejto Zmluvy bude nevyčerpaných viac ako 20% dohodnutého maximálneho finančného rozsahu uvedeného v článku 5 bod 4. tejto Zmluvy, Zmluvné strany môžu dodatkom k tejto Zmluve predĺžiť jej trvanie, maximálne však na ďalších dvadsať štyri (24) kalendárnych mesiacov a zároveň do doby vyčerpania zostatku nevyčerpaného finančného rozsahu uvedeného v článku 5 bod 4. tejto Zmluvy v závislosti od toho, ktorá z uvedených skutočností nastane skôr.

Článok 14

Záverečné ustanovenia

1. Zmluvné strany prehlasujú, že v čase uzavretia tejto Zmluvy im nie sú známe žiadne okolnosti, ktoré by bránili, alebo vylučovali uzavretie takejto Zmluvy, resp. ktoré by mohli byť vážnou prekážkou jej plnenia.
2. Akékoľvek zmeny a doplnky tejto Zmluvy sa môžu robiť výlučne formou písomných a očíslovaných dodatkov, ktoré musia byť odsúhlasené a potvrdené oboma Zmluvnými stranami a stanú sa jej neoddeliteľnou súčasťou.
3. V prípadoch, ktoré nie sú v Zmluve uvedené, riadi sa vzťah Zmluvných strán príslušnými ustanoveniami Obchodného zákonníka a príslušných právnych predpisov platných v Slovenskej republike.
4. Zmluvné strany sa zaväzujú písomne oznámiť všetky zmeny údajov dôležitých pre bezproblémové plnenie Zmluvy druhej Zmluvnej strane (napr. zmena sídla, obchodného mena, bankového spojenia a pod.).
5. Neoddeliteľnou súčasťou tejto Zmluvy sú:

Príloha č. 1 - Špecifikácia predmetu zákazky (Príloha č. 5 SP)[[1]](#footnote-1),

Príloha č. 2 - Kalkulácia ceny – Návrh na plnenie kritéria na vyhodnotenie ponúk (Príloha č. 6 SP)[[2]](#footnote-2),

Príloha č. 3 - Zoznam známych subdodávateľov (Príloha č. 7 SP)[[3]](#footnote-3)

1. Zmluva nadobúda platnosť dňom jej podpisu oboma Zmluvnými stranami a účinnosť dňom nasledujúcim po dni zverejnenia v Centrálnom registri zmlúv. Zmluva nebude zverejnená v Centrálnom registri zmlúv skôr, ako bude doručený doklad v súlade s článkom 3 bod 10. tejto Zmluvy.
2. Zmluva bola vyhotovená v piatich (5) exemplároch, pričom Poskytovateľ dostane dve (2) vyhotovenia a Objednávateľ tri (3) vyhotovenia Zmluvy.
3. Zmluvné strany zhodne vyhlasujú, že táto Zmluva nebola uzatvorená v tiesni, ani za nápadne nevýhodných podmienok pre niektorú Zmluvnú stranu, že zmluvná voľnosť Zmluvných strán nie je obmedzená, že sa s touto Zmluvou dôkladne oboznámili, rozumejú jej, súhlasia s ňou a prostredníctvom svojich oprávnených zástupcov túto Zmluvu podpísali na znak toho, že zodpovedá ich slobodnej a vážnej vôli.

V Košiciach dňa ..................................... V ................................ dňa ........................

Za Objednávateľa: Za Poskytovateľa:

...................................................................... ..................................................................

MUDr. Štefan Lukačín, PhD. titul, meno, priezvisko, funkcia

predseda predstavenstva pečiatka

Východoslovenský ústav srdcových

a cievnych chorôb, a.s.

......................................................................

doc. MUDr. Martin Studenčan, PhD., FESC

podpredseda predstavenstva

Východoslovenský ústav srdcových

a cievnych chorôb, a.s.

1. Poskytovateľ priloží Prílohu č. 5 SP - ktorú predložil vo svojej ponuke [↑](#footnote-ref-1)
2. Poskytovateľ priloží Prílohu č. 6 SP - v znení so zapracovanými cenami po elektronickej aukcii [↑](#footnote-ref-2)
3. Poskytovateľ priloží Prílohu č. 7 SP - ktorú predložil vo svojej ponuke [↑](#footnote-ref-3)